મહાગુજરાત માટે ઇન્દુચાચાની હાકલ સાંભળીને આપણે સહુ બહુ નાચ્યા છીએ. કોઈનાં લગ્નનો વરઘોડો નીકળે ત્યારે પણ બેન્ડવાજાંના તાલે બહુ નાચ્યા છીએ. કોમી હુલ્લડોમાં પણ નાચવાનું નહોતા ભૂલ્યા. વિખ્યાત હાસ્યકાર જ્યોતીન્દ્ર દવે સાહેબ પોતે કબૂલ કરે છે કે સડક પર ચાલતાં ચાલતાં મારો પગ સળગતી બીડી પર પડી ગયો ત્યારે હું એકાએક સડકનૃત્ય કરી ઊઠ્યો હતો. યુવાન વયે મધરાતે રિલીફ રોડ પર વિનોદ ભટ્ટ સાથે હું પણ થોડુંક નાચ્યો હતો.